《鹧鸪天（任静江经略安抚日元夕奉亲出郊）》
宋代·邹应龙

彩结轻车五马随。倾城争出看花枝。笙歌十里岩前去，灯火千门月下归。

莲炬引，老莱衣。蛾眉无数卷帘窥。谁知万里逢灯夕，却胜寻常三五时。

作者简介：邹应龙（1173-1245年），又作应隆，字景初，泰宁城关水南街人。南宋官员。端明殿大学士，签书枢密院事、参知政事。